**Gadeteater i Ålsgårde**

**Performance i Hellebæk Kohave vil nytænke vores forståelse af det offentlige rum og ved Kulturhuset Bølgen folder franske klovne sig ud med slapstick og fotokunst.**

**Velkommen til uforglemmelige, sjove og poetiske oplevelser for hele familien i et år, hvor PASSAGE Festival ikke beder publikum komme til os. I stedet kommer vi til jer!**

Selvom omstændighederne for PASSAGE Festival har ændret sig radikalt i løbet af foråret, er programmet for årets gadeteaterfestival nu lanceret – og det helmer ikke! Programmet spreder derimod over et langt større geografisk område, og sender gadeteater ud til alle afkroge af Helsingør Kommune.

Så befinder du dig langs marker og strand, i gågaderne eller boligområderne, er der chance for at støde på noget uventet. Måske noget, der får dine børn til grine, eller noget, som du vil undre dig over i årevis fremover. Sikkert er det, at det er dansk og internationalt gadeteater i verdensklasse.

**PROGRAM**

I Ålsgårde vil du kunne opleve det franske kompagni 1Watt, der vender Hellebæk Kohave på hovedet. 1Watt er kendte for sine spøjse og stedsspecifikke forestillinger, der udfordrer vores måde at forstå det offentlige rum på gennem leg og improvisation. Forestillingen Free Watt er ingen undtagelse. Her går de gennem Hellebæks marker og skove, bygger sheltere, danser, fisker og tager sig af hinanden. De skaber en enestående performance på stedet, som er unik fra gang til gang.

*Oplev* [*Free Watt*](https://passagefestival.nu/performance/free-watt/) *onsdag 29/7 kl. 18.00 og torsdag 30/7 kl. 15.00 og 18.00 i Hellebæk Kohave*

Hvis du vil se fransk klovneri med alle dets mange facetter, skal du besøge Kulturhuset Bølgen og opleve Dédale de Clown med **Drôle d’impression**. Forestilling er sjov og poetisk, med lige dele falde-på-halen komik og eftertænksomhed, og kan opleves med hele familien. Her skal to plakat-opsættere lime et fotografisk værk op. De er yderst dedikerede til opgaven, trods både lim og arbejdets mange indbyggede farer. De løber ind i en række tekniske problemer, men gradvist former der sig et poetisk virvar af billeder, der til sidst samler sig i en uventet fortælling de to mænds liv.

*Oplev* [*Drôle d’impression*](https://passagefestival.nu/performance/drole-dimpression/) *onsdag 29/7 kl. 15.00 ved Kulturhuset Bølgen*

Ellekildehave bliver gæstet af et dobbeltprogram for hele familien: Alex Barti med sin marionetdukke Mr. Barti, og Compagnie Albedo med de to bodyguards Les Tonys.

**Mr. Barti** kan både spille, synge og danse, og tryllebinder sit publikum, som han elsker at pjatte og flirte med. Dukkefører Alex Barti holder styr på flere end 40 strenge, selvom den habitklædte charmetrold vist hellere vil klare det hele selv. Der er nemlig ingen bånd, der skal binde ham!

**Les Tonys** ser faresignaler overalt og har én mission: De skal sikre byen og dets indbyggere. Hvor der er mennesker er der farer på færde, men med Tony’erne i nærheden har du intet at være bange for. Og hvor du end ønsker at gå hen, vil de følge dig et helt andet sted hen.

*Oplev* [*Alex Barti*](https://passagefestival.nu/performance/alex-barti-dk-mk/) *28/7 kl. 11.00 samt* [*Les Tonys*](https://passagefestival.nu/performance/les-tonys/) *28/7 kl. 12 i Ellekildehave*

Til alle forestillinger kan man med fordel medbringe sit eget tæppe eller festivalstol.

**SAMLET PROGRAM I ÅLSGÅRDE**

TIRSDAG 28/7

11.00-11.30 Alex Barti (DK/MK) i Ellekildehave

12.00-12.30 Les Tonys (FR) med afgang fra Ellekildehave

ONSDAG 29/7

15.00-15.50 Drôle d’impression af Dédale de Clown (FR) ved Kulturhuset Bølgen

18.00-19.15 Free Watt af 1Watt (FR) ved Hellebæk Kohave

TORSDAG 30/7

15.00-16.15 Free Watt af 1Watt (FR) ved Hellebæk Kohave

18.00-19.15 Free Watt af 1Watt (FR) ved Hellebæk Kohave

***BILLEDTEKSTER***

*1Watt skaber performances til offentlige rum i samarbejde med de mennesker, der bor der. De bruger leg som metode til at udforske og lytte til verden, og en som en måde at skabe spændende møder mellem mennesker og steder. Den 29/7 og 30/7 kan de opleves i Hellebæk Kohave med forestillingen Free Watt.*

*Foto: Sileks*

*I Drôle d’impression giver de to franske klovne sig i kast med plakatopsætningens svære kunst. Fotografi, humor og fysisk teater er blot nogle af de elementer, der sammen skaber en forestilling, som kan nydes af hele familien.*

*Foto:* *Nicolas Hergoualc’h*